‘Trump van die Trope’ loop voor in BrasiliëDie verregse Jair Bolsonaro word as die “Trump van die Trope” beskryf. Foto: Facebook Brasilië se mees verdelende presidensiële voorverkiesing het Sondagoggend begin met kenners wat dit eens was: die wêreld se vierde grootste demokrasie kan ver na regs swaai. Die stembusse het om 08:00 plaaslike tyd (13:00 SA tyd) geopen om die land se 147 miljoen kiesers kans te gee om te kies tussen die gewese leërkaptein Jair Bolsonaro en sy linksgesinde teenstander, Fernando Haddad, ŉ gewese burgemeester van Sao Paolo, berig Deutsche Welle. Volgens peilings kan Bolsonaro 55% van die stemme op hom verenig vergeleke met Haddad se 45. Bolsonaro, wat gereeld met pres. Donald Trump van Amerika vergelyk word, het groot steun verwerf deur te onderneem om die land se sukkelende ekonomie op dreef te kry en korrupsie die stryd aan te sê in ŉ land waarvan die laaste drie staatshoofde almal onder sulke aantygings deurgeloop het. Die 63-jarige behoort aan die klein, verregse Sosiaal-Liberale Party. Sy uitlokkende stellings oor aborsie, ras, migrasie, homoseksualiteit en vuurwapenwetgewing het aan hom die bynaam “Trump van die Trope” besorg, berig die BBC. Die hooggeregshof het ŉ klag van rassisme teen Bolsonaro verwerp, maar moet nog uitspraak lewer op ŉ aanklag van aanhitsing tot verkragting waarin hy ŉ medelid van die land se wetgewer vertel het sy is nie mooi genoeg om te verkrag nie. Hy maak die saak af as politieke vervolging, berig die Britse dagblad The Guardian.